Document ID: /roh_data/filtered/fineweb-2-filterrobots_roh.jsonl.gz/41052

Il pli savens cumpran turists en l'exteriur tastgas e bursas falsifitgadas, sco quai che la plattafurma «Stop Piracy» (quai che munta stop pirateria) ha communitgà sin fundament da las cifras da la Confederaziun. Era popular sajan copias da marcas da vestgadira, accessoires, uras, bischutaria ed egliers. Bunamain in terz da la rauba confiscada è vegnida da la Tirchia.
«Stop Piracy» è da l'avis che la sminuziun giaja enavos sin acziuns da sensibilisar la glieud als ports aviatics svizzers avant las vacanzas. Cun placats avant la duana è vegnì fatg cler ch'importar rauba falsifitgada è scumandà en Svizra. Tgi ch'importa tuttina da questa rauba sto quintar cun quai che la rauba vegn confiscada e destruida da la duana. Plinavant po il producider pretender indemnisaziuns.
Vendita sur internet è dentant tschertgada
Pli pauc scrupels paran ils Svizzers e las Svizras d'avair tar cumprar la rauba falsifitgada en l'internet. L'onn passà han las duanas tegnì enavos 3'125 spediziuns, quai che correspunda circa a la media dals ultims onns. Sur tut persunas privatas hajan empustà rauba falsifitgada. En la mesadad dals cas sa tracti dad uras u bischutaria, suandà da tastgas e bursas. Ina gronda part dals products deriva da l'Asia.
RR novitads 12:00